- Man ved, at Peter tager det, og Jens tager den, og Søren tager imod det. Altså, det ved man simpelthen. Det er nogle indforståede regler, siger Martin Rasmussen.

For ham var det vigtigt at få kvitteringerne med. For så steg prisen på den stjålne vare.

- Værdien stiger, hvis jeg har originalpapirerne og originalindpakningen. Så kunne jeg næsten få den fulde pris for det.

Er det noget, du har tænkt over under indbruddene?

- Jeg har taget kvitteringer. Masser! Så de ikke kan melde det stjålet, jo, svarer Martin Rasmussen.

En milliardforretning i Danmark

Martin Rasmussen er ikke den eneste tyv, der tænker over det med kvitteringer. Sådan lyder det fra Det Kriminalpræventive Råd, der for første gang har kortlagt hælermarkedet i Danmark.

- Når du skal afsætte varen i sidste led til hr. og fru Danmark, så er det noget med at have en falsk kvittering eller have ændret et stelnummer, forklarer Jon Lund Elbek, der er analytiker hos Det Kriminalpræventive Råd.

- Særligt når vi taler om hælervarer med stor værdi, er der noget, der tyder på, at det er ret komplicerede greb, folk bruger, for at skjule, at det er en stjålet vare, siger han.

Det Kriminalpræventive Råd har netop udgivet en rapport, hvor rådet har kortlagt hælermarkedet i Danmark. Kortlægningen viser, at det er en milliardforretning. Der bliver ifølge rapporten hælet omkring en million stjålne genstande fra Danmark om året til en forsikringsværdi af tre milliarder kroner. I rapporten vurderes det også, at der indgås 500.000 handler med hælervarer på et år.

Og de varer ender også i hænderne på ellers helt lovlydige danskere.